**פדסקו (מוצרי נפט)** הייתה חברה ישראלית, שהוקמה בנובמבר 1969 במטרה לשווק דלק בשטחים. פדסקו פעלה כמונופול על פי חוק והייתה בבעלות חברות הדלק הישראליות פז, דלק וסונול (שמה היה ראשי תיבות של שמות החברות בצירוף co קיצור של company).

היסטוריה
--------

לאחר מלחמת ששת הימים כפתה ישראל על השטחים הגבלות מסחר עם מדינות ערב (שעד 1967 סיפקו את כל תצרוכת הדלק) ואיחוד מכסים עם מדינת ישראל. מדינת ישראל החלה לספק דלק לתחנות הדלק בשטחים מיד בתום המלחמה. תחילה שווק הדלק באמצעות סוכנים מקומיים ואחר כך על ידי חברות ישראליות באזורי זיכיון. אך בסוף 1969 החליט הממשל הצבאי הישראלי בשטחים להקים חברה אחת שתהיה בעלת מונופול על שיווק דלק בשטחים. מטרת המהלך הייתה לאפשר שליטה מרכזית בשיווק הדלק, במחירו ובאספקתו במידת הצורך. הוחלט להקים חברה משותפת לשלוש חברות הדלק שפעלו אז בישראל, כך שהם ישתפו פעולה עם המהלך וייהנו ממנו כלכלית. פדסקו החלה לפעול בתחילת 1970, כל 47 תחנות הדלק בגדה המערבית נאלצו לקבל את אספקת הדלק רק דרך פדסקו, חלקם מותגו מחדש תחת שם החברה.

במהלך האינתיפאדה הראשונה ניצלה מדינת ישראל את שליטה בשיווק הדלק ומנע את אספקתו, כצעד של ענישה קולקטיבית,, לאחר שמכלית דלק ישראלית הוצתה במהלך ההתפרעויות.

### סיום המונופול

בשנות ה-80 החלו מספר התנחלויות להקים תחנות דלק. תחנות אלו לא חויבו לעבוד תחת המונופול של פדסקו, אלא יכלו להתקשר ישירות בהסכמי שיווק עם חברות הדלק. כך לדוגמה הקימה החברה לפיתוח גוש עציון תחנת דלק בצומת גוש עציון, תחת זיכיון ישיר של חברת "דלק". ב-1990 אף הוענק לה רישיון ישיר לרכישה ושיווק דלק מבתי הזיקוק. לאחר הרפורמה במשק הדלק בישראל בשנת 1988, הוקמו חברות דלק חדשות בישראל. חברת "דור אנרגיה" הקימה מיד עם הקמתה שתי תחנות דלק חדשות בשטחים, אחת בכפר חווארה על כביש 60 והשנייה ליד הכפר חרבתא אל-מצבאח על כביש 443. כדי למנוע תחרות עם פדסקו הוצע לחברת "דור אנרגיה" להצטרף לפדסקו כשותפה. חברה נוספת בשם "גל דלק" החלה לשווק דלק לתחנות בשטחים בנוסף לפדסקו, שהחלה במאבק משפטי נגדה, ואף טענה שמחירי הדלק הזולים שהציע מממנים את האינתיפאדה. במהלך עתירה לבג"ץ, הודיעו החברות השולטות בפדסקו שהם מוכנים לפרק את החברה אם יתבקשו.

### פירוק החברה

לאחר הסכמי אוסלו הותר לרשות הפלסטינית להקים רשות דלק עצמאית, שתהיה אחראית לניהול אספקת הדלק בשטחים. עם זאת הוסכם שמחיר הדלק יהיה זהה בשטחי הרשות למחיר בישראל ושמס הבלו יגבה מראש מהספקים על ידי מדינת ישראל ויעבור לרשות. הרשות בחרה להתקשר עם חברת דור אנרגיה, לשם הספקת דלק ומוצרי הנפט לשטחי הרשות, החל משנת 1995. עקב כך, בשנת 1996 נכנסה חברת פדסקו להליך של פירוק מרצון. בזיכיון בשטחי הרשות היה שותף איש העסקים קוקו עובדיה (בעלי חברת הדלק מיקה), שחברת ההובלה שלו "שפר את לוי", הייתה אחראית להובלת הדלק לתחנות. הזיכיון עבר אחר כך לחברת "פז" אך חברת ההובלה "שפר את לוי" עדיין אחראית לשיווק בפועל.

במהלך הליך הפירוק, חברת פדסקו פנתה לבג"ץ בדרישה שמדינת ישראל תקזז מהכספים שהיא גובה עבור הרשות, תפצה אותה על אובדן ההכנסות מביטול החוזה, ועל השקעות כביכול שביצעה בתחנות הדלק בשטחים. העתירה נדחתה.

ראו גם
------

* אנרגיה ברשות הפלסטינית

קישורים חיצוניים
----------------

* יוחאי רפאלי, מלחמת דלק בשטחי יהודה ושומרון, מעריב, 8 באפריל 1990

הערות שוליים
------------

1. ↑  אסף אורון, הסוד האפל של קרנית פולג, באתר "העוקץ", 1 בספטמבר 2013
2. ↑  אספקת דלק לגדה - מהיום, מעריב, 20 ביוני 1967
3. ↑  תצפית, למרחב, 17 ביוני 1970
4. ↑  תחנת דלק אזרחית בקנטרה תחנת אזרחית נפתחה, מעריב, 18 ביולי 1968
5. ↑  תחנת הבנזין בקלקיליה, דבר, 17 במרץ 1970
6. ↑  מיכל סלע, מדיניות חדשה בשטחים: סגור לי ואסגור לך, כותרת ראשית, 16 במרץ 1988
7. ↑  יוחאי רפאלי, נאמן העניק רשיון חברת דלק לחברה לפיתוח גוש עציון, מעריב, 12 בדצמבר 1990
8. ↑  יוחאי רפאלי, דור אנרגיה תשווק גז במיכלים בעוד כשבועיים, מעריב, 3 במאי 1990
9. ↑  יוחאי רפאלי, דור אנרגיה עשויה להצטרף לחברות הדלק כשותפה בפדסקו, מעריב, 9 באפריל 1990
10. ↑  מירב ארלוזורוב, גל תשווק בנזין בשטחים, חדשות, 18 בדצמבר 1990
11. ↑  יוחאי רפאלי, צו מניעה: גל לא תשווק דלק בשטחים, מעריב, 10 בדצמבר 1990
12. ↑  יוחאי רפאלי, "מדיניות מחירי הדלק מסבסדת את האינתיפאדה בשטחים", מעריב, 5 בדצמבר 1990
13. ↑  שוקי לבנון, גל לבג״צ: משרד האנרגיה מתערב בציניות במאבק מסחרי, חדשות, 26 בנובמבר 1990
14. ↑  מירב ארלוזורוב, חברות פרסקו: אנו מוכנים להתפרק, חדשות, 24 בדצמבר 1990
15. ↑  בן-ציון ציטרין, הרשות הפלשתינית: פדסקו גבה תשלומי יתר מתחנות דלק בשטחים, באתר TheMarker‏, 5 בפברואר 2002
16. ↑  ליאור ברון, ‏נהג המשאית שהפך למיליונר, באתר גלובס, 7 ביולי 2008
17. ↑  אבי יששכרוף, הרשות הפלסטינית תתבע את חברת "פז" וחברת ההובלה "שפר את לוי" בעקבות פרשת גניבת דלק, באתר הארץ, 20 ביולי 2010
18. ↑  אתר למנויים בלבד יורם גביזון, פז זכתה במכרז לאספקת דלק וגז לבישול לרשות הפלסטינית עד 2021, באתר TheMarker‏, 11 בנובמבר 2018
19. ↑  בג"ץ 6317/95 פדסקו מוצרי נפט בע"מ נ' 1 .שר הבטחון, 2 .שר האוצר, 3 .ממשלת ישראל, 4 .הרשות הפלסטינית, ניתן ב־8 באפריל 1998